***** ΚΑΝΟΝΙΣΜΟΣ (ΕΟΚ) αριθ. 4007/87 ΤΟΥ ΣΥΜΒΟΥΛΙΟΥ της 22ας Δεκεμβρίου 1987 για την παράταση της περιόδου που προβλέπεται στο άρθρο 90 παράγραφος 1 και στο άρθρο 257 παράγραφος 1 της πράξης προσχώρησης της Ισπανίας και της Πορτογαλίας ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 2 και το άρθρο 257 παράγραφος 2, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι το άρθρο 90 παράγραφος 1 και το άρθρο 257 παράγραφος 1 της πράξης προσχώρησης, καθόρισαν μια περίοδο κατά τη διάρκεια της οποίας μπορούν να ληφθούν μεταβατικά μέτρα για να διευκολυνθεί η μετάβαση από τα υπάρχοντα καθεστώτα στην Ισπανία και την Πορτογαλία κατά την προσχώρηση στα καθεστώτα που προκύπτουν από την εφαρμογή της κοινής οργανώσεως των αγορών με τους όρους που καθορίζονται στην πράξη, και κυρίως για να αντιμετωπιστούν οι αισθητές δυσκολίες εφαρμογής των νέων καθεστώτων κατά την προβλεπόμενη ημερομηνία· ότι η περίοδος αυτή λήγει στις 31 Δεκεμβρίου 1987· ότι σε ορισμένους τομείς, οι δυσκολίες αυτές δεν μπορούν να ξεπεραστούν κατά την προβλεπόμενη ημερομηνία, και είναι συνεπώς σκόπιμο να γίνει χρήση της δυνατότητας παρατάσεως της εν λόγω περιόδου που προβλέπεται από την πράξη προσχώρησης· ότι λαμβάνοντας υπόψη τις ιδιαίτερες δυσκολίες που συναντώνται ανάλογα με τους τομείς στο ένα ή στο άλλο νέο κράτος μέλος, θα πρέπει να παραταθεί η εν λόγω περίοδος κατά δύο έτη για την Ισπανία και κατά τρία έτη για την Πορτογαλία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Όσον αφορά την Ισπανία, η περίοδος που αναφέρεται στο άρθρο 90 παράγραφος 1 της πράξης προσχώρησης παρατείνεται έως τις 31 Δεκεμβρίου 1988. Όσον αφορά την Πορτογαλία, η περίοδος που αναφέρεται στο άρθρο 257 παράγραφος 1 ης πράξης προσχώρησης παρατείνεται έως τις 31 Δεκεμβρίου 1990. Άρθρο 2 Ο παρών κανονισμός αρχίζει να ισχύει την 1η Ιανουαρίου 1988. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Δεκεμβρίου 1987.

[Source: multi_eurlex | Tokens: 1940]